Nr. ................/.............................2022

**REFERAT DE APROBARE**

**a**

**Ghidului de finanțare a**

**Programului privind casarea autovehiculelor uzate**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru aprobarea Ghidului de finanțare a Programului privind casarea autovehiculelor uzate.***

**Baza legală a proiectului de ordin supus aprobării** o constituie prevederile art. 13 alin. (1) lit. a) și alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ” *Condiţiile de finanţare a proiectelor şi/sau programelor pentru protecţia mediului prevăzute la alin. (1) lit. a)-l), n), q)-s), u), w) -y), cc), dd) şi ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului.”*

Ghidul de finanţare constituie un suport informativ complex, având rolul de a furniza informaţii esenţiale privind derularea Programului privind casarea autovehiculelor uzate.

Scopul Programului îl constituie îmbunătăţirea calităţii mediului prin casarea autovehiculelor uzate, obiectul acestuia constând în finanţarea nerambursabilă din Fondul pentru mediu acordată pentru fiecare autovehicul uzat cu o vechime egală sau mai mare de 15 ani, în schimbul predării spre casare a acestuia.

Indicatorul de performanţă şi eficienţă a programului îl reprezintă numărul de autovehicule uzate casate.

Solicitantul finanțării este unitatea administrativ-teritorială organizată la nivel de comună, oraş, municipiu, astfel cum sunt definite în Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, sau subdiviziune administrativ-teritorială a municipiului Bucureşti care depune cererea de finanțare. AFM poate acorda solicitanților suma de 1.500 lei, cu titlu de finanțare, pentru un autovehicul uzat care îndeplinește condițiile de eligibilitate prevăzute la art. 10 din Ghid. Conform acestuia, ***este considerat eligibil autovehiculul*** care îndeplineşte cumulativ următoarele:

a) este înregistrat în evidențele fiscale ale UAT solicitant;

b)la data participării în Program are o vechime mai mare sau egală cu 15 ani, calculată de la anul fabricației;

c) are norma de poluare Euro 3 și/sau inferioară;

d) este înmatriculat în România de cel puțin 3 ani.

În cadrul unei sesiuni de înscriere***, un solicitant poate obține finanțare pentru cel mult***:

a) 100 autovehicule uzate, pentru UAT cu o populaţie ≤ 1.000 locuitori;

b) 500 autovehicule uzate, pentru UAT cu o populaţie cuprinsă între 1.001-5.000 locuitori;

c) 1.000 deautovehicule uzate, pentru UAT cu o populaţie cuprinsă între 5.001-10.000 locuitori;

e) 5.000 autovehicule uzate, pentru UAT cu o populaţie cuprinsă între 10.001-50.000 locuitori;

f) 20.000 autovehicule uzate, pentru UAT cu o populaţie cuprinsă între 50.001-200.000 locuitori;

g) 50.000 autovehicule uzate, pentru UAT cu o populaţie ≥200.001 locuitori.

În cadrul unei sesiuni de înscriere, unui solicitant i se poate aproba o singură cerere de finanțare, prima transmisă la AFM care este selectată pentru finanțare.

Finanțarea se acordă numai pentru autovehiculul uzat aflat în proprietatea unei persoane fizice care:

a) îndeplinește condițiile de eligibilitate prevăzute la art. 9, respectiv art. 10 din ghid;

b) se angajează că nu va achiziționa un autoturism cu norma de poluare Euro 4 și/sau inferioară în termen de 3 ani de la primirea stimulentului pentru casare;

c) se angajează să predea spre casare autovehiculul uzat cu care participă în Program și să îl radieze din circulație;

d) are domiciliul/reședința pe raza teritorială a UAT-ului solicitant de finanțare.

Monitorizarea în cadrul programului se desfășoară pe o perioadă de 3 ani de la depunerea raportului de finalizare la AFM și are ca obiect verificarea, în colaborare cu beneficiarul finanțării acordate, a modului de îndeplinire a obligației de casare și radiere din circulație și din evidența fiscală a UAT a autovehiculelor pentru care s-a acordat finanțarea, precum și a respectării interdicției achiziției unui autoturism cu norma de poluare Euro 4 și/sau inferioară de către proprietarii autovehiculelor uzate.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 31.05.2022.

Pentru motivele invocate, vă transmitem alăturat, în vederea avizării și aprobării, ***proiectul de ordin pentru aprobarea Ghidului de finanțare a Programului privind casarea autovehiculelor uzate.***

**PREȘEDINTE,**

**Laurențiu Adrian NECULAESCU**

Șef serviciu Analiză și Avizare DJ,

Andreea Coman